《读韩昌黎诗》
清代·戚学标

平生强性韩退之，余事复见于作诗。文起八代甚正则，特于诗也逞瑰琦。

硬语险语兼苦语，杂以奇字斑陆离。明若訇輘激雷电，幽如睒闪藏鬼尸。

真宰上欲九阍诉，回头下与儿童嬉。虞彝夏鼎嫌典重，往往破碎前人辞。

有时任意自作故，究穷所出奚从知。神龙变化弄牙角，天马奔放无馵羁。

吾服先生胆之壮，吾惊先生气之奇。设无此气与此胆，殿上逆鳞谁敢批。

因悟先生诗如此，亦是狡狯有意为。朝廷纪纲坏奄镇，风俗崇信趋黄缁。

翕翕訾訾妒贤士，此辈奚止叔文伾。皇甫张李数子外，当日可与庄语谁。

贾生痛哭既不可，东方佹谏吾其师。病鸱妖鸟纷寄托，要亦原本风骚遗。

洞精矘眄莫能识，举世谁得相瑕疵。先生之诗岂易读，在得其髓去毛皮。

满纸风雨杂阴晦，中仍白日青天垂。李杜壁垒未许拔，卓然自树韩家旗。

文章一道有正变，絜长度大宁非痴。

作者简介：（1742—1825）浙江太平人，字鹤泉，一字翰芳。乾隆四十五年进士，官河南涉县知县。与上官龃龉，改宁波教授，未几归。曾馆于曲阜孔氏，尽读其藏书。精考證，有《汉学谐声》、《鹤泉文钞》等。